དེ་ཡང་འདས་པོའི་བེམ་པོ་དུར་ཁྲོད་དུ་མ་བསྐྱལ་པའི་ཡར་སྔོན་དུ་དོ་སྣང་བྱ་དགོས་པ་ནི།བེམ་པོ་ཡོད་སར་ཁྱི་དང་བྱི་ལ་འགྲོ་བ་གཏན་འགོག་བྱ་དགོས།ལྷག་པར་བྱི་ལ་འགྲོ་བར་གཟབ་གཟབ་བྱ་སྲོལ་ཡོད།གང་ལགས་ཤེ་ན།སེམས་ཅན་དེ་དག་གི་སྤུ་ལ་གྲ་ཡོད་པས་བེམ་པོའི་སྟེང་ལྷུང་བའམ་འགོས་པ་འདྲ་བྱུང་ན་རོ་ལངས་རྒྱག་པའི་བཤད་རྒྱུན་ཡོད།བེམ་པོ་ཁྱིམ་དུ་འཇོག་པའི་དུས་ཚོད་ནི་ཉིན་གསུམ་ནས་ལྔའི་བར་ཡིན་ལ་ཉིན་དེའི་མཐའ་མར་འདས་པོའི་ཤ་ཉེ་རྣམས་ཀྱིས་བེམ་པོ་རོ་བཅས་བྱེད་དེ།ཐོག་མར་བེམ་པོའི་གྱོན་པ་ཕྱིས་ནས་དྲི་གཙང་གི་ཆུས་བཀྲུས་རྗེས་རས་དཀར་པོས་དཀྲིས་ནས་འཇོག་པ་ཡིན།དེ་ནི་སྐྱེ་བ་ཕྱི་མར་ལུས་གཙང་མ་ཞིག་ལེན་ཆེད་དུ་ཡིན་པར་བཤད་ལ།གཞན་བེམ་པོར་གཙང་སྦྲ་དོད་པོ་བྱུང་ན་བྱ་རྒོད་ཀྱིས་མྱུར་བཞེས་ཀྱི་ཁྱད་པར་ཡོད་ཟེར།